
Un monument medieval sacrificat: 
Biserica Schitului Buliga 





Argeş (actualmente, sediul Muzeului judeţean Argeş), 

biserica, având ca patroni spirituali pe Sfinţii Voievozi 
Mihail şi Gavriil, a fost edificată din cărămidă, prin osârdia 
negustorului piteştean Martin Buliga, în anul 1746, pe vatra unei 
biserici de lemn „ruinate” datând din perioada domniei voievodului 
martir Mihai Viteazul [1593-1601]. 

Martin Buliga sau Martin cupeţul şi-a înzestrat noua lui 
ctitorie cu moşii situate în satele: Schiau, Ungheni şi Negreni-Olt, pe 
care le dobândise prin moştenire de la părinţii săi. 

Textul inscripţionat pe piatra tombală a ctitorului conţine 
sumare elemente genealogice: „f Suptii acestă piatră / odihnescri 
oase/lă robu(lui) lui Dumne/zeu, jupan Martin / cupeţ, fecioru lu 
j/upan Pătru Buliga / şi al jupînesii A/nii, în zilele lui / lo Grigore 
Ghiga <sic !> voivodii în luna / lui mai, în 20 de zile, / în leat 
7261[= 1753]. 

În Lapidariumul Muzeului judeţean Argeş, se conservă piatra 
de mormânt din anul 1718, a părinţilor ctitorului bisericii, grav 
deteriorată, cu dimensiunile de circa 130x44 cm, a cărei inscripţie 
excizată este încadrată de un decor format din motive vegetale: 
„Aici Supt această piatră odih/nescu-se oasele răpo/satului robul 
lui Dum/nezeu, jupan Pătru Buliga / i jupîneasa dumnealui / şi 
coconi(i) dumnea/lor (Ion... (care) s-au p(ris)tăvit în _zile(le) 
(lu)minatului domnii, Ion Ion / (Ale)csandru voevod vă m(e)s(e)/ta 
fevruariă în 17 (v)ă leat 7226.” 


A: pe locul clădirii Prefecturii judeţului istoric 

Pisania bisericii 





elevând importanţa documentară a pisaniei bisericii 

pentru determinarea vechimii acesteia, cărturarul 

piteştean Dimitrie Butculescu [1845-1916] reproduce 
integral textul acesteia: 

»f Cu vwrerea Tatălui şi cu ajutorul Fiului şi cu săvîrşirea 
Duhului Sfînt, miluindu-ne bunul Dumnezeii, îndemnatu-ne-a de am 
zidit acestă sfîntă şi dumnezeiască biserică din temelie, eă, robul lui 
Dumnezeii, jupan Martin sin jupan Pătru Buliga şi cu jupîneasa mea, 
Neacşa*, întru lauda şi cinstea preamarilor voevozi Mihail şi Gavriil şi a 
tuturor celorlalte făr' de trupuri [puteri], în zilele prealuminatului domnă 
Ion Constandin Niculae voevod, ca să fie noo şi părinților noştri de 
pomenire în veci, amin; sep(temvrie) 1 a zi, I(eat) 7254 [1746]”. (“Soţia 
lui Martin Buliga era, însă, Aniţa !). 


Biserica 
în viata comunităţii 


escriind acest important obiectiv ecleziastic, fostă 

reşedinţă a Episcopiei Argeşului în timpul arhiereului 

Samuil Sinadon  Tărtăşescu, Dimitrie  Butculescu 
consemna, în manuscrisul său din anul 1883, «Piteşti. Position 
geographique. Histoire. Les  monumenis. Son industrie», 
următoarele: „Configuraţia sa exterioară este de paralelogram cu 
absida în semicerc. Pridvorul este din cărămidă, iar tavanul boltit al 
acestuia se sprijină pe şase stâlpi de cărămidă.”. Decorul pictural 
era impresionant: „Toate chenarele de frescă reprezintă vrejuri cu 
motive geometrice, roşii, brune şi negre”, iar arta sculpturală 
remarcabilă: „ancadramentul intrării este din piatră pictată în verde, 
decorat cu un vrej de flori şi frunze intercalate.”. 

Programul iconografic din 1745 cuprindea „scene biblice şi 
de persecuții ale martirilor”. În pronaosul Bisericii Buliga, erau 
reprezentate, pe latura vestică, portretele ctitorilor: „jupîneasa Elena, 
[jupan] Pătru Buliga; jupan Martin cupeţ; [Barbu]; [jupaniţa ego, 

Neacşa], jupîneasa Irina; iar, pe latura nordică, „diaconul Sima, care 
a fost ispravnic”. 

În inventarul bisericii, se aflau două clopote, cel mai mare 
fiind şi cel mai vechi, cu dimensiunile de 46 cm înălţime şi 55 cm 
diametru, având reprezentaţi sfinţii de hram ai bisericii — pe cei doi 
arhangheli Mihail şi Gavriil, un text inscripţionat: „Ioannes Georgius 
Angerer me fudit Graecii; 1746”. [loan George Angerer m-a turnat la 
Greci; 1746], precum şi un text cu caractere chirilice, în partea 
inferioară: „Marătină cupeţu; 7254”. Clopotul a fost dăruit Bisericii 
«Sf. loan» din Piteşti, în anul 1900, păstrându-se acolo până în 
timpul Primului Război Mondial. 

“În patrimoniul locaşului de cult, se înregistra, de asemenea, 
o piatră de mormânt datând din 1754 [7263] septembrie 15, cu 
următoarea inscripție: „f Suptii această pia/tră odihnesciă oase/le 
răposatului ro/bul lu Dumnezeu co/conului Bărbuceanulă, / feciorul 
dumnealui / jupan Matei Ungurelu / vtori vistiernic; / s-au pristăvitiă în 
zi/lele mării(i) sale, Io / Costandin Mihai Raco/viţă voevod, în luna / lu 
Septemvrie în 15 / zile, leat 7263. / Au rămas de... / bucuria dumnealor 
[u./ s-au fă/cut de...”. 

Dintre egumenii care au slujit sfântul altar al Schitului Buliga, 
sunt atestaţi documentar: Ioanichie, urmat de Partenie Nica [1786- 
1827], un neobosit gospodar, care a întreprins măsuri substanţiale 
de restaurare, sub raport arhitectural şi patrimonial, a ansamblului 
monahal din Piteşti: refacerea pridvorului bisericii, pardosirea 
locaşului de cult cu lespezi de piatră, construirea unor chilii, 
„ridicarea unei părechi de mori cu patru roate”, refacerea viilor 
părăginite. 

Preocupat de asigurarea unor condiţii corespunzătoare 
funcţionării şcolii organizate în chiliile schitului, Partenie Nica va 
construi, în anul 1790, două odăi destinate acestei instituţii de 
învăţământ primar din Piteşti. Atestată documentar la 25 mai 1791, 
„Scoala de învăţătură românească” era subvenţionată din veniturile 
schitului. În „zapisul de închinare” adresat Mitropoliei din Bucureşti, 
fondatorul şcolii, Martin Buliga, expunea motivele demersului său 
ctitoricesc: „Am socotit să fie şi şcoală românească pentru 

învăţătura copiilor şi pentru chiverniseala vreunui sărac, care nu are 
unde să-şi plece capul, plata dascălului şi hrana săracilor să fie din 
prinosul acestui schitişor.”. 

În anul 1815, schitul a fost prădat, dispărând bunuri materiale, 
dar şi documente de o valoare inestimabilă: „o ladă de bani, 
hrisoave domneşti, cărţi şi zapise ale schitului, dar şi ale unor 
obraze boiereşti şi negustoreşti”. 

În timpul mişcării revoluţionare de la 1821, temându-se că 
schitul va fi deposedat de valorile deţinute, de către eterişti sau de 
pandurii lui Tudor Vladimirescu, egumenul Partenie Nica va expedia, 
la Sibiu, spre a fi în siguranţă, o ladă cu cărți bisericeşti şi cu obiecte 
de cult, care, însă, nu au mai putut fi recuperate integral 

Un incendiu distruge parţial clădirile schitului în anul 1834, 
refacerea acestora fiind definitivată abia în 1839, prin grija 
neobositului egumen Samuil Tărtăşescu. Devenit episcop locotenent 
de Argeş [1845-1849], arhiereul cărturar revigorează viaţa 
monahală a Schitului Buliga. Egumenul Samuil Tărtăşescu 
înfiinţează o şcoală cu internat care avea să se transforme, din 
iniţiativa sa, în gimnaziu teologic destinat candidaţilor la preoţie. În 
această instituţie şcolară, învăţământul era absolut gratuit, candidaţii 
beneficiind de: găzduire, masă, cărţi şi îmbrăcăminte. 

loan Hristopol, cârmuitorul judeţului Argeş, împreună cu 
comisarul de propagandă Nanu mobilizează pe piteşteni, în 
septembrie 1848, să participe la actul arderii Regulamentului 
Organic, „procesiune” efectuată în cadrul unei slujbe simbolice de 
înmormântare programate a se oficia în faţa Schitului Buliga 

În 12 august 1864, primul ministru Mihail Kogălniceanu 
vizitează Piteştiul, propunând domnitorului Alexandru loan Cuza ca 
administraţia primăriei locale să funcţioneze în două case ale 
Schitului Buliga, până la edificarea noului sediu al acesteia. După 
mutarea primăriei în noul sediu construit în anul 1886, conform 
planului arhitectului lon N. Socolescu, spaţiul deţinut de Schitul 
Buliga, devenit liber, a fost afectat înfiinţării Şcolii de fete din Piteşti 
conduse de prestigioasa institutoare de origine germană Veldin. 

Confiscarea proprietăţilor funciare ale  aşezământului 
monahal, prin Legea secularizării averilor mănăstireşti din anul 1864, 
a constituit începutul sfârşitului Schitului Buliga, care, în 1869, va fi 
deposedat de un spaţiu imens din proprietatea sa, pentru 
amenajarea Grădinii publice a Comunei urbane Piteşti. Devenit 
filială a Bisericii «Sf. lon», din motive preponderent economice, 
schitul se va ruina în timp, istoricul Grigore Tocilescu menţionând 
într-un raport din 1885, printre altele, starea precară de conservare a 
monumentului. Totuşi, deşi zidurile de incintă şi clopotniţa se 
dărâmaseră, „Biserica îşi păstra nealterate caracterele medievale, în 
afară de turlele distruse de cutremure; avea decoraţii policrome, cu 
icoane de hram pe faţa de vest, pereţii exteriori prezentând două 
registre de panouri dreptunghiulare, delimitate prin ciubuce. Are o 
construcţie asemănătoare Bisericii Stavropoleos din Bucureşti, cu 
pictura sfinţilor din interior şi cu patru icoane împărăteşti, de când 
este biserica făcută. Este singura construcţie din oraşul Piteşti şi 
întreg judeţul Argeş cu pictura şi vechimea de aproape două secole, 
considerată monument istoric şi trebuie conservată în averea sa 
luată de stat în 1864”. 

Controversata 
demolare a locaşului de cult 


Ş. pretextul edificării, în acel spaţiu, a sediului Prefecturii 





judeţului Argeş, Comitetul executiv al judeţului a respins, 

în 1876, cererea cancelariei Episcopiei Argeşului ca 
imobilele Schitului Buliga — metoh al Sfintei Episcopii — să fie 
destinate organizării unei şcoli de muzică bisericească. 

Demersurile iniţiate, în anul 1878, de către preoţii: lon 
Becescu, lon Dragnea, Petre Georgescu şi Protopopescu împreună 
cu 15 enoriaşi pentru a se permite, în continuare, înmormântarea la 
Biserica Buliga rămân fără rezultat, prefectul opunându-se categoric, 
deşi exista terenul necesar, unde, potrivit petenţilor, comandantul 
Regimentului 4 Dorobanţi, Herfner, care îşi avea cancelaria în curtea 
bisericii, nu era preocupat de întreţinerea sa, întrucât „păşteau caii şi 
făceau necurăţenie în grădina sfântului locaş”. 

Parohul Bisericii Buliga, preotul lon Dragnea, se plângea, 
într-un memoriu adresat Episcopiei Argeşului, în 1882, că slujbele 
religioase sunt afectate de zgomotul infernal pe care îl fac soldaţii 
încartiruiţi în curtea schitului, care „suflă în trâmbiţe şi bat tobele” 

În iulie 1897, Protoieria Piteşti semnala Episcopiei Argeşului, 
printr-un raport incriminând atitudinea ostilă a autorităţilor judeţene, 
începerea lucrărilor la Palatul administrativ, precum şi demolarea 
caselor din incintă. Deşi Episcopia Argeşului s-a opus categoric 
dărâmării Bisericii Schitului Buliga, invocând statutul acesteia de 
monument public, la solicitarea Prefecturii judeţului Argeş, în ziua de 
28 august 1898, Ministerul cultelor şi instrucţiunii publice aprobă 
demolarea sfântului locaş, condiţionând ca, pe locul altarului, să se 
înalțe un monument comemorativ în care să se încadreze pisania 
originară, iar, sub aceasta, „să se pună oasele din moaştele ctitorilor 
şi deasupra lor piatra funerară; odoarele de preţ: chivotul de argint 
suflat cu aur, potirul, discosul, steaua şi lingurița idem, un 
candelabru-policandru cu trei alte candele ale sale tot de argint, 
evanghelia veche îmbrăcată cu argint, patru candele de argint, una 
cădelniţă idem, evanghelia din 1697 a lui Antim Ivireanu să fie date 
Muzeului naţional, ca şi clopotul dacă are inscripţiuni. Celelalte 
obiecte să fie puse la dispoziţia Episcopiei, spre a li se împărți 
bisericilor sărace.”. 

Protestul vehement al parohului bisericii, preotul lon Dragnea, 
care s-a opus demolării bisericii, invocând „vechimea, soliditatea 
construcţiei şi valoarea picturii”, nu a fost luat în seamă, hotărându- 
se chiar ca materialele de construcţie rezultate din demolare să fie 
afectate construirii unui locaş de cult în satul Fleşci din comuna 
Bascov. 

Presiunile administraţiei judeţene erau de o duritate excesivă. 
Se solicita Episcopiei să dispună urgent suspendarea serviciului 
religios în biserica schitului. Deşi Episcopia Argeşului atenţiona 
autorităţile că, fără aprobarea Sf. Sinod, demolarea bisericii va fi 
considerată un act profanator, pedepsit conform legilor în vigoare, 
iar Sinodul Bisericii Ortodoxe Române hotăra, în şedinţa sa din 19 
septembrie 1898, menţinerea Bisericii Buliga, Ministerul cultelor şi 

instrucţiunii publice anunţa oficial, la 14 decembrie 1898, că Biserica 
schitului Buliga va fi demolată. Obiectele de cult inventariate în ziua 
de 15 martie 1899 urmau să fie transferate Episcopiei Argeşului, 
deşi Tache Ionescu, ministrul cultelor şi instrucţiunii publice, solicita 
expedierea acestora la Muzeul naţional din Bucureşti. 

Sub pretextul frecvent invocat al pericolului iminent de 
prăbuşire, care ar putea pune în pericol vieţile unor trecători, 
Prefectura judeţului Argeş procedează, în iarna anului 1900, la 
demolarea din temelii a Bisericii schitului Buliga. Din dispoziţia 
prefectului de Argeş, Mihai Manolescu, s-a fixat, pe locul altarului, o 
placă de marmură cu inscripţia: „Aici a fost altarul Sfintei Biserici 
Buliga zidită în anul 1600 de Martin şi prefăcută de Petru Martin 
Buliga în anul 1700. Din cauza ruinei, s-a dărâmat în anul 1900, 
cu ocazia construirii palatului administrativ. Spre veşnică amintire, 
S-a ridicat această piatră. 1900 octombrie 1. ”. 

O cruce de piatră masivă cu candelă şi loc pentru 
aprinderea lumânărilor a fost înălţată în spaţiul sacru al fostei biserici 
delimitat printr-un grilaj metalic. 

În acest controversat demers istoric pentru menţinerea 
Bisericii schitului Buliga, s-a scris cronica tristă a unui înălţător 
monument ecleziastic medieval sacrificat, din păcate, pe „altarul” 
modernizării brutale a celei mai importante comune urbane din 
Argeşul voievodal. 

